b'\n_START_ARTICLE_\nNoctiferia\n_START_SECTION_\nZgodovina\n_START_PARAGRAPH_\nSkupina izhaja iz \xc4\x8distega death metal gibanja, ki se je razvil v ustvarjalno in uspe\xc5\xa1no celoto, ki danes zaseda prostor na nacionalni lestvici in do\xc5\xbeivlja neverjetne prodajne uspehe. Noctiferia je posnela in izdala prvo plo\xc5\xa1\xc4\x8do \xc5\xbee leta 1997. Baptism at Savica Fall \xc5\xa1e dandanes predstavlja za\xc4\x8detek doma\xc4\x8dega black metal gibanja. Band velja za originalne izvajalce, ki temeljijo k druga\xc4\x8dnosti in preciznosti. Dokaz, da napoveduje nekaj nenavadnega, je bil \xc5\xbee prvi odziv na plo\xc5\xa1\xc4\x8do, ki jim je prinesel pozitivne pohvale pomembnih medijev, ki gradijo svetovno metalsko sceno._NEWLINE_Skupina je postala iskana med poznavalci in med letoma 1997 in 2000 je odigrala ve\xc4\x8d kot sto koncertov doma in v tujini. Noctiferia je slovensko javnost prvi\xc4\x8d razburkala z nastopom na festivalu Novi rock leta 1999, sicer pa je skupina nastopala na prakti\xc4\x8dno vsakem slovenskem odru in festivalu. Iz \xc4\x8distega undergrounda je skupino povlekla predvsem njihova naslednja, druga plo\xc5\xa1\xc4\x8da Per Aspera, na kateri je \xc5\xbee sodeloval pevec/kitarist Artur Felicijan, ki je v skupino pri\xc5\xa1el po Kiseli\xc4\x8devem odhodu._NEWLINE_Plo\xc5\xa1\xc4\x8da je bila posneta leta 2002 v ljubljanskem studiu Metro, s producentom Tat Purusho. Per Aspera je iz\xc5\xa1la najprej za slovenski teritorij, kjer je dosegla neverjeten odziv. V prvih treh tednih je Noctiferia v Sloveniji prodala 800 izvodov, kar je za slovenski death metal band neverjeten rekord. Skupina, ki je bila tedaj \xc5\xbea vajena tujih oziroma velikih odrov, se je prvi\xc4\x8d odpravila na dalj\xc5\xa1o evropsko turnejo. Medtem, ko so Noctiferio gostili po \xc5\xa1tirinajstih evropskih mestih s skupinami Kataklysm in Malevolent Creation, jih je doma \xc4\x8dakalo presene\xc4\x8denje. Tik pred turnejo je skupina izdala svoj prvi videospot za pesem \xc2\xbbFond of Lies\xc2\xab, ki se je obdr\xc5\xbeal na nacionalni video lestvici Video spotnice na prvem mestu vseh mo\xc5\xbenih osem tednov. V tem \xc4\x8dasu je skupina ponovno do\xc5\xbeivela zamenjavo na mestu vokalista, skupini se je pridru\xc5\xbeil trenutni vokalist, Gianni Poposki._NEWLINE_Noctiferia je po\xc5\xbeela uspeh tudi v tujini, saj so podpisali pogodbo z ameri\xc5\xa1ko zalo\xc5\xbebo Arctic Music Group, ki je izdala in prevzela odgovornost za plo\xc5\xa1\xc4\x8do Per Aspera za cel svet. Per Aspera je do\xc5\xbeivela svoj prvi ponatis leta 2003, kar se je poznalo v takoj\xc5\xa1njem mednarodnem zanimanju za skupino, ki se je odpravila na promocijsko turnejo. Nastopali so v osemnajstih evropskih mestih v sklopu turneje, kjer so se kot predskupina pridru\xc5\xbeili bandom Cannibal Corpse, Marduk, Kataklysm. Naslednje leto je iz\xc5\xa1el drugi ponatis plo\xc5\xa1\xc4\x8de Per Aspera (z bonus videom) za ameri\xc5\xa1ki teritorij ter omejena naklada ponatisa prvenca Baptism at Savica Fall z bonus komadi, ki ga je izdal Master of Metal. Odpravili so se \xc5\xa1e na eno evropsko turnejo, tokrat z Malevolent Creation, Marduk in Immolation. Predstavili so se na \xc5\xa1tiriindvajsetih koncertih in do\xc5\xbeiveli uspeh predvsem v Angliji, na \xc5\xa0kotskem in Irskem, kjer so mediji in fani plo\xc5\xa1\xc4\x8do \xc5\xa1e posebej dobro sprejeli._NEWLINE_Leta 2004 je Noctiferia nastopala na velikem odru festivala Metal Camp ter obiskala \xc5\xa1tevilne evropske open air festivale. Nekaj dni so nastopali na festivalu No Mercy festival, v Belgiji in na Nizozemskem s Cannibal Corpse, Hypocrisy in drugimi. Po desetdnevni turneji, zadnji za plo\xc5\xa1\xc4\x8do Per Aspera, je skupino zapustil prvotni bobnar Robert. Odhod iz skupine je pomenil velik \xc5\xa1ok in izgubo, saj v Sloveniji primanjkuje ekstremnih glasbenikov, predvsem bobnarjev. Robertovo osebno odlo\xc4\x8ditev so ostali \xc4\x8dlani sprejeli z razumevanjem in \xc4\x8das je bil za nov korak._NEWLINE_Odhod dolgoletnega \xc4\x8dlana je prinesel marsikatere spremembe. Umetni\xc5\xa1ko izpopolnjena skupina je za\xc4\x8dela odkrivati prav tam, kamor si ni upal stopiti \xc5\xa1e nih\xc4\x8de. \xc4\x8ce re\xc4\x8demo, da je bil prvenec dober primer za\xc4\x8detka razvoja ter Per Aspera vi\xc5\xa1ek slovenske ekstremne black/death scene, je nov material usodno poigravanje z razli\xc4\x8dnimi glasbenimi stili, ki silijo na dan iz te ustvarjalno nabite ljubljanske \xc4\x8detverice. Igor Nardin je umetni\xc5\xa1ki vodja skupine, ki je zasnoval nov material, zasnovan na osnovi zaznavanj iz preteklosti, hkrati pa je to napoved novega zvoka in stila, ki ga je za\xc4\x8del._NEWLINE_Leta 2005 se je skupini pridru\xc5\xbeil nov bobnar Luka \xc4\x8cade\xc5\xbe, ki je sicer u\xc4\x8ditelj bobnov, navdu\xc5\xa1eni eksperimentator in \xc5\xa1olan glasbenik. Luka je prinesel ritmi\xc4\x8dno sve\xc5\xbeino, ki jo je Noctiferia potrebovala. Za\xc4\x8deli so s predprodukcijo sedmih pesmi, ki so jih osnovali v studiu Fabrica ter nadaljevali snemanje v ljubljanskem studiu Metro. Ko je bil material posnet, so odpotovali na \xc5\xa0vedsko. V studiu The Abyss so s producentom Petrom T\xc3\xa4gtgrenom dokon\xc4\x8dali plo\xc5\xa1\xc4\x8do._NEWLINE_Slovenska morbida prina\xc5\xa1a Noctiferio v novi preobleki, kot je \xc5\xbee zna\xc4\x8dilno za vsako njihovo plo\xc5\xa1\xc4\x8do. Nova doba kreiranja je ve\xc4\x8d kot zaznavna, saj s simbiozo doslej nezdru\xc5\xbeljivih stilov plo\xc5\xa1\xc4\x8da ustvarja popolnoma novo karizmati\xc4\x8dno podobo skupine. Za pesmi \xc2\xbbEvil Against Evil\xc2\xab\xc2\xa0in \xc2\xbbMara\xc2\xab\xc2\xa0so posneli videospota, to pa sta tudi prva dva singla, ki sta napovedala plo\xc5\xa1\xc4\x8do. Pripravljajo \xc5\xa1e najmanj dva videospota, za pesmi \xc2\xbbFall of Exile\xc2\xab\xc2\xa0in \xc2\xbbBring Out the Beast\xc2\xab. Promocija za novo plo\xc5\xa1\xc4\x8do se je za\xc4\x8dela januarja 2006 v londonskem klubu Underworld, Noctiferia pa je februarja nadaljevala z angle\xc5\xa1ko, irsko, \xc5\xa1kotsko turnejo s skupino Hypocrisy. Slovenska morbida je iz\xc5\xa1la 6. marca.'